user
Како методе ненадгледаног учења могу служити као претпроцесирање података за методе надгледаног учења, и који су примери примене где ово може бити корисно?





assistant
Ненадгледано учење се карактерише управо недостатком информације о томе шта је потребно научити. На први поглед, овакве методе могу звучати или немогуће или неупоредиво моћније од метода надгледаног учења. Каква је то метода која је у стању да научи шта треба, а да јој није речено шта треба? Наравно, то је метода којој недостаје општост. Метода помоћу које се не може учити било шта, већ искључиво нешто за шта је метода експлицитно дизајнирана. Заправо, овај вид учења се обично бави проналажењем неке врсте структуре у подацима, а методе које на тај начин уче су обично направљене полазећи од конкретне врсте структуре која се тражи. Проблем кластеровања је један проблем налажења структуре у подацима – структуре група. У многим применама потребно је идентификовати групе података. Примера ради, груписати се могу слични текстови, сличне слике, акције чије се цене слично крећу на берзи и тако даље. У последњем примеру, разлог за груписање би рецимо могао бити тај што је за једну акцију доступна релативно кратка историја цена, која не омогућава обучавање модела надгледаног учења који ће предвидати будуће цене. Међутим, ако се велики број акција чије се цене слично понашају групише, података може бити довољно. Други вид проналажења структуре у подацима би било учење репрезентације података. На пример, подаци који су високо димензионални, често заправо леже у линеарном потпростору или на некој површи значајно мање димензије. Изражавањем полазних података у терминима координата у таквим просторима, смањује се њихова димензионалност, што често доводи до доста бољих перформанси алгоритама надгледаног учења који се примењују на тим подацима. У оба случаја, поменуто је да се након примене методе ненадгледаног учења, на те податке примењују методе надгледаног учења. То није увек случај, али неретко методе ненадгледаног учења могу бити вид претпроцесирања података како би се на њима примениле методе надгледаног учења.